Emil sau despre Educaţie Rousseau a fost unul dintre cei mai controversaţi şi paradoxali scriitori ai Iluminismului. Născut la Geneva, a publicat diferite lucrări despre politică, muzică iar în lucrarea „Emil”, despre educaţie. Deşi un înfocat susţinător al noilor practici educaţionale referitoare la dezvolarea liberă a abilităţilor copiilor, Rousseau şi-a abandonat proprii copii, neputându-i susţine material. În „Emil” acordă o deosebită atenţie educaţiei băieţilor. Cu toate acestea, cartea cuprinde şi o parte despre educaţia fetelor, având-o în centru pe Sofia şi reprezentând una dintre cele mai controversate lucrări întrucât deşi recunoşte importanţa mamei în creşterea şi educarea copiilor, totuşi încurajează învăţarea fetelor de a fi în totalitate subordonate şi dependete de bărbaţii lor. Emil sau despre educaţie este opera pe care însuşi Rousseau o considera drept cea mai de seamă dintre scrierile sale pe care a scris-o ca să orieteze educaţia spre lumea adevărului şi a „naturii”. În concepţia lui Rousseau, „natura” se referă atât la lumea exterioară (natura fizică) cât şi la lumea anterioară societăţii şi decăderii omului. Oscilând între concepţia unei naturi pierdute şi cea a unei naturi ascunse, marcate, Rousseau nu poate împăca cele două teze prezentate chiar din prima pagină a cărţii: „Totul este bun când iese din mâinile Creatorului” şi „Totul degenerează în mâinile omului”. Emil cuprinde cinci părţi dintre care primele patru se referă la educaţia băieţilor, avândul ca exemplu pe Emil, fiind descris procesul educaţional în cele patru perioade de vărstă pe care le parcurge iar ultimul capitol se referă şla educaţia fetelor, având-o în prim plan pe Sofia. Prima carte se ocupa de primul an din viata copilului şi cuprinde şi principiile educative generale ale concepţiei pedagogice a lui Rousseau privitor la importanţa şi scopul educaţiei, ideea principală fiind aceea că înainte de a vorbi şi de a înţelege copilul se instruieşte. Natura şi societatea sunt privite în raporturile lor cu educaţia. În acest ciclu de evoluţie, educaţia fizică e preocuparea dominantă în acest ciclu evolutiv. Educaţia fizică este legată de fortificarea organismului şi de urmarea legilor naturii în îngrijirea, creşterea şi educarea copilului. Urmarea legilor naturii presupune eliminarea infăşatului care nu dau libertate de mişcare copilului, la alăptarea la sân dar şi la renunţarea la căţiuliţele şi tichiuţele ce se pun pe cap copiilor şi care de asemenea îmngradesc libertatea acestora, încorsetându-i. Copilului trebuie să 1 i se fortifice organismul pentru a putea face faţă, pe măsură ce creşte, vicisitudinilor vieţii dar şi naturii. Mamele nu trebuie să-şi cocoloşească copiii, întrucât „corpul trebuie să aibă vigoare pentru a asculta de suflet” şi „un corp debil slabeşte sufletul”. Cartea a doua urmăreşte dezvoltarea copilului de la 2 la 12 ani şi cuprinde: educaţia sensibilităţii (prin învăţarea copilului cu durerea), educaţia fizică (prin exerciţii fizice, nataţie, învăţarea preceptelor despre igienă), educaţia senzorială (educarea celor cinci simţuri: pipăit, văz, auz, miros, gust). Potrivit prevederilor lui Rousseau, până la vârsta de 12 ani se elimină din educaţia copilului orice preocupare privitoare la latura intelectuală sau la conştiinţa sa morală, preocuparea esenţială în acest ciclu evolutiv fiind educaţia fizică şi cea a simţurilor. În ceea ce priveşte educaţia fizică Rousseau militează pentru viaţa în aer liber, pentru asigurarea posibilităţii de mişcare a copilului, pentru efectuarea exerciţiilor fizice corespunzătoare din punct de vedere practic, înlaturându-le pe cele ce amintesc luxul. Tot aici argumentează necesitatea înlăturării, pe cât posibil, a moleşelii şi a medicamentelor. Mijloacele de recompensă sau pedepsele sunt înlăturate din sistemul educaţional propus de Rousseau. Astfel, copilul nu se va lua la întrecere cu alţii ci numai cu sine însuşi. De asemenea, fără „lecţii” de morală, fără minciuni, promisiuni sau recompense, copilul ajunge, în acest stadiu de dezvoltare, la unicul principiu moral ce i se poate da : să nu facă rău nimănui. Educaţia fizică, care domină prima perioadă a vieţii, influenţează indirect şi latura morală a elevului: hainele uşoare şi simple îl fac să dispreţuiască luxul, întreruperea somnului îl feresc de lene. Ca să păstreze cât mai mult din prospeţimea gândirii copilului, se vor îndepărta din preajma lui cărţile, pentru a privi numai în marea „carte” a naturii. Elevul nu învaţă în această perioadă nici o limbă străină şi nu i se potrivesc nici fabule. Totuşi nu rămâne un ignorant, învăţând însă numai din ce vede, aude şi pipăie (intuiţie) şi numai ce-i dictează interesul imediat şi necesitatea. Cartea a treia se ocupă de educaţia copilului între 12 şi 15 ani (vârsta forţei), perioada dominată de educaţia intelectuală. Principiile acestei educaţii sunt: trecerea de la necesitate la utilitate, punerea acentului pe experienţe şi nu pe cuvântări, citirea unei singure cărţi „Robinson Crusoe”. În acest ciclu evolutiv, utilizarea forţelor excedentare în raport cu necesităţile îngăduie acumularea cunoştinţelor şi formarea aptitudinilor în vederea satisfacerii trebuienţelor care vor apărea în viitor. 2 Mobilul activităţii în această perioadă a vieţii este curiozitatea. Impulsul curiozităţii este stimulat de observarea fenomenelor naturii. Astfel, memorarea era înlăturată, copilul asimilând cunoştinţele prin intuirea directă şi personală a lucrurilor, verificându-le apoi prin experienţe proprii.. Prin urmare, educatorul nu transmite ştiinţa, ci-l învaţă pe elev cum s-o descopere singur, căci, ori de câte ori autoritatea cuiva ia locul raţiunii, elevul devine jucăria părerilor şi a prejudecăţilor altora. Învăţarea pe temeiul observaţie directe a lucrurilor se întregeşte cu experienţa proprie a copilului, Rousseau scoţând în evidenţă rolul şi necesitatea învăţării unei meserii care ajută copilul nu doar să pună în aplicare cele învăţate sau să se descurce singur în viaţă ci chiar să filozofeze. În cartea a patra se tratează probleme referitoare la formarea omului începând de la vârsta de 15 ani până la căsătorie (vârsta raţiunii şi a pasiunilor). Această carte este socotită de autor drept cea mai importantă, în ea prezentând consideraţii despre: originea „pasiunilor”, iubirea de sine şi amorul propriu, dezvoltarea sentimentelor, studiul societăţii prin studiul istoriei, orientarea elevului spre lumea abstractă, trăsăturile „vârstei raţiunii”, stăpânirea impulsurilor naturale prin activitatea corporală, idealul viitoarei soţii (Sofia), formarea gustului ca bază a judecăţii estetice şi morale. Dacă în primele două perioade de vârstă accentul cade pe educaţia fizică şi cea a simţurilor, iar în a treia perioadă pe educaţia intelectuală, în perioada a patra se pune accentul pe educaţia sentimentelor. Astfel, după ce i-a fost format corpul şi i s-au dezvoltat simţurile şi judecata, educatorul are sarcina să-i dezvolte copilului „inima”, adică viaţa afectivă. În concepţia psihologică şi pedagogică a lui Rousseau, izvorul tuturor „pasiunilor” este iubirea de sine, care, atâta timp cât nu depîşeşte propria persoană, rămâne un sentiment pozitiv. Iubirea de sine se transformă în amor propriu în momentul în care cerem oamenilor să ne preţuiască cum ne preţuim noi. Astfel, sentimentele blânde şi afectuase se nasc din iubirea de sine, pe când cele duşmănoase şi tulburătoare, din amorul propriu. Legat de viaţa morală, distingem anumite caracteristici ale acesteia: omenia, deprinderea de a te servi singur, curajul opiniilor şi al faptelor combinat cu simţul răspunderii pentru ele, nesupunerea la slavia „opiniei” publice, întâmpinarea morţii cu seninătate şi convingerea că există bunuri mai preţioase decât viaţa (adevăr, onoare, liberate). Odată cu formarea gustului şi a judecăţii morale şi estetice se încheie formarea propriu-zisă. Etapele acestei formări se suprapun cu fizionomiile lor particulare: educaţia fizică reprezintă temelia, la mijloc este educaţia 3 intelectuală, iar deasupra educaţia morală şi estetică, unitatea şi soliditatea acestei construcţii se realizează prin dimensiunile etice ale personalităţii. Cartea a patra mai cuprinde două chestiuni remarcabile: educaţia sexuală – de care alţi pedagogi n-au avut curajul să se ocupe până atunci şi problema educaţei religioase. Cartea a cincea se ocupă de educaţia intelectuală, estetică, morală a femeii, reprezentată aici de Sofia, viitoarea soţie a lui Emil dar şi de valoarea educativă a călătoriilor şi de principiile organizării statelor. În educaţia Sofiei se neagă multe lucruri afirmate în cea a lui Emil. Cele două sexe nu sunt considerate egale, menirea femeii fiind să placă bărbatului, educaţia sa făcându-se pentru interesele bărbatului şi nu pentru sine. Din inegalitatea unor funcţii biologice, Rousseau deduce şi inegalitatea educaţiei celor două sexe. Astfel, fetele vor fi crescute de mamă, în familie şi pentru familie. Li se v impune religia mamei înainte de adolescenţă iar prin căsătorie pe cea a soţului, toată viaţa trebuind să se supună autorităţii. Studiile fetelor trebuie să fie de natură practică, „cartea” fetei fiind „lumea” socială pe care trebuie să o cunoască înainte de căsătorie pentru a-şi forma gustul pentru lucruri plăcute. Fetele vor fi însă mai libere decât femeile , contrar obiceiului timpului când fetele erau închise în mânăstiri iar femeile umpleau saloanele. De asemenea nu sunt uitate nici grijile menajului, care ocupă un loc important în viaţa femeii. În gândirea lui Rousseau cu privire la modalitatea de educării copilului, există şi principii care contravin epocii şi vremii în care a trăit. Astfel, copilul este centrul atenţei în raportul elev educator, căci de la el pleacă şi cunoaşterea şi ideea posedării înţelepciunii necesare instruirii omului. Concepţia lui Rousseau privind omul care se naşte bun de la Dumnezeu, dar societatea îl strică, se aplică şi în pedagogie, acolo unde cizelarea fiinţei umane se poate împlini prin intermediul educării. Bibliografie: 1. 2. 3. Agafiţei, Florinel, „Educaţia permanentă. Paradigma filosofică şi pedagogică”, Ed. Zigotto, Galaţi, 2010 Rousseau, Jean-Jaques, „Emil sau despre educaţie”, Ed. Didactică şi Pedagogică, Bucureşti, 1973 http://chnm.gmu.edu/revolution/d/470/ 4 